Hrob Tiziana v Benátkach.
**Tiziano Vecelli** (tiež **Vecellio**, známejší pod menom **Tizian**) (\* asi 1488/1490, Pieve di Cadore – † 27. august 1576, Benátky) bol jedným z najvýznamnejších talianskych renesančných maliarov 16. storočia, významný predstaviteľ benátskej maliarskej školy.

Benátky a Tizianova doba
------------------------

Benátky predstavovali koncom 15. storočia významné stredisko obchodu na starej križovatke kultúr Východu a Západu. Mesto bolo preslávené svojím osobitým životným štýlom a kultúrou a umelecká škola vzišlá z tohto mesta bola považovaná za jednu z najslávnejších. Na rozdiel od maliarov racionalisticky založenej florentskej a rímskej výtvarnej školy, zdôrazňujúcej zobrazovanie reálneho sveta, benátsky výtvarný prejav ťažil z výrazových prostriedkov, kladúcich najväčší dôraz na zachytenie životného pocitu. Práve Tizianovi patrí zásluha na dovŕšení tejto koncepcie, takej dôležitej pre ďalší vývoj európskeho maliarstva.

Životné etapy
-------------

Presný dátum Tizianovho narodenia nie je známy, údajne ani on sám nevedel presne svoj vek. Narodil sa ako druhorodený syn do rodiny správcu Gregoria Vecellia v horskej severotalianskej dedine Pieve di Cadore, ktorá sa v roku 1420 stala súčasťou Benátskej republiky.

### Raná tvorba

Už ako desaťročný prišiel do styku s umením v dielni Sebastiana Zuccata. Neskôr vystriedal umelecké dielne viacerých majstrov, z ktorých najvýznamnejšou bola dielňa Giovanniho Belliniho, popredného benátskeho maliara. Tu začal naplno prejavovať svoj nesmierny talent.

Prvá skutočná práca ho čakala v roku 1508, kedy sa v spolupráci s iným renesančným velikánom Giorgonem podieľal na výzdobe priečelia *Fondaco dei Tedeschi*, benátskeho obchodného a spoločenského domu nemeckých kupcov.

*Flóra*, okolo 1515, olej na plátne, Galleria degli Uffizi, FlorenciaObdobie medzi rokmi 1508 – 1512 strávil pôsobením v Padove. V roku 1513 odmietol pozvanie básnika a kardinála Pietra Bemba presťahovať sa do Ríma a začal pracovať pre dvor ferrarského vojvodu Alfonsa I. d'Este. Vtedy vznikla jeho séria mytologických plátien určených pre vojvodovu pracovňu: *Bakchanálie*, *Venušina slávnosť* (dnes obe v madridskom Prade) a *Bakchus a Ariadna* (v Národnej galérii v Londýne).

Návrat do Benátok znamenal pre Tiziana spoločenský postup. Nielenže sa po smrti Giovanniho Belliniho (zomr. 1516) stal v roku 1517 oficiálnym maliarom Benátskej republiky ale bola mu ponúknutá prvá veľká objednávka na obraz *Bitka pri Cadore* určený pre Veľkú sálu Dóžovho paláca (dnes je toto dielo známe iba z kópií; originál podľahol požiaru paláca v roku 1577). Už v roku 1516 začal práce na prvom reprezentačnom diele s náboženskou tematikou *Nanebovzatie Panny Márie* pre benátsky kostol Santa Maria Gloriosa dei Frari. Pre tento chrám vytvoril o tri roky neskôr ďalšie slávne dielo, votívny obraz *Madona rodiny Pesarovcov*.

Tridsiate roky 16. storočia sa v Benátkach niesli v znamení nebývalej prosperity. Tizian ako oficiálny maliar Benátok bol zahŕňaný množstvom objednávok čo prinášalo výhody jemu a jeho rodine. Do tohto obdobia spadá nadväzovanie umelcových kontaktov s významným osobnosťami vtedajšieho sveta. Prvé uznanie jeho umeleckých kvalít sa mu dostalo, keď v roku 1543 vo Ferrare portrétoval pápeža Pavla III.

### Tizian a Habsburgovci

*Jazdecký portrét Karola V.*, 1548, olej na plátne, Museo del Prado, Madrid
*Portrét Filipa II.*, 1551, olej na plátne, Museo del Prado, Madrid
Už od tridsiatych rokoch 16. storočia sa datuje nadviazanie stykov s najdôležitejšími umelcovými patrónmi – španielskymi Habsburgovcami. Vzťahy s týmto rodom, založené na vzájomnej tolerancii a rešpekte Tiziana sprevádzali po celý zvyšok života a najväčšou mierou prispeli k jeho európskej sláve. Už v roku 1530 pri príležitosti cisárskej korunovácie Karola V. v Bologni vznikol cisárov prvý, dnes stratený portrét v brnení. Tizianovi sa dostalo pocty, keď mu bol udelený titul palatinského grófa a rád zlatej ostrohy. Cisár potom povolal Tiziana do Bologne o tri roky nato a neskôr, v rokoch 1548 a 1550 – 1551 do Augsburgu, kde sa konali ríšske snemy. Tu, pri prvom pobyte v roku 1548, vznikli Tizianove dva slávne portréty cisára – *Jazdecký portrét Karola V.* a *Karol V. v kresle*.

Rok 1530 býva považovaný za medzník v Tizianovom diele; týmto rokom začína umelcovo stredné obdobie, trvajúce asi do roku 1550. Z tohto obdobia pochádzajú dve významné práce – obraz s náboženskou tematikou *Máriina cesta do chrámu* a mytologická *Urbinská Venuša* nápadne pripomínajúcu Giorgoneho *Spiacu Venušu*, na dokončení ktorej sa po Giorgioneho smrti podieľal.

V roku 1545 sa na pozvanie Pavla III. uskutočnila dlho plánovaná Tizianova cesta do Ríma. Pamiatkou na tento pobyt a akousi konfrontáciou s miestnou umeleckou školou sa stalo dielo *Danae* (v zbierkach neapolského Musea di Capodimonte), namaľované na objednávku rodu Farnese. Ďalším veľkým dielom, ktoré vzniklo počas rímskeho pobytu je obraz *Pápež Pavol III. s vnukmi Alessandrom a Ottaviom z rodu Farnese* ovplyvnené Raffaelovým *Pápežom Levom X. s kardinálmi Giuliom de' Medici a Luigim de' Rossi*.

### Na sklonku života

V roku 1551, po návrate z druhého augsburgského pobytu, na Tiziana začali doliehať príznaky staroby, ktoré, znásobované odchodom milovaných osôb, v umelcovi vyvolávali pocity osamelosti. Z umeleckého hľadiska bolo však toto obdobie mimoriadne plodným, kedy sa Tizian prejavil ako vyzretý umelec s vlastným výtvarným prejavom.

Posledným Tizianovým dielom, na ktorom údajne pracoval až do posledných dní života, je *Pieta*, určená pôvodne pre jeho hrob v bazilike Santa Maria Gloriosa dei Frari a dokončená až po umelcovej smrti. V tomto kostole, pýšiacom sa dvoma jeho majstrovskými dielami, bol veľký umelec aj po svojej smrti, 27. augusta 1576, slávnostne pochovaný.

Osobný život
------------

Protipólom jeho umelecky mimoriadne úspešnej dráhy bol nie veľmi vydarený súkromný život. V roku 1525 sa oženil so svojou pomocnicou v domácnosti Cecíliou Soldanovou, s ktorou mal dvoch synov a dcéru Laviniu. No už po piatich rokoch spoločného života mu manželka umrela. Jeho synovia Orazio a Pomponio svojím životom nenapĺňali predstavy ich otca. Orazio bol iba priemerným maliarom a Pomponio sa dal na kňazskú dráhu, ktorú však sprevádzal výstredný a márnotratný život.

Zhodnotenie diela
-----------------

Tizian vo svojej tvorbe nebol všestranným umelcom; neuplatnil sa ani ako architekt ani ako sochár. Bol „iba" maliarom. V jeho podaní však vznikli očarujúce náboženské a mytologické obrazy rovnako ako vynikajúce portréty. Tizian patrí k umelcom, ktorým sa dostalo uznania už počas života a ktorých diela boli v každom období hodnotené ako najvzácnejšie klenoty svetového maliarstva.

Výber z tvorby
--------------

* Noli me tangere, okolo 1512, olej na plátne, Národná galéria, Londýn*Noli me tangere*, okolo 1512, olej na plátne, Národná galéria, Londýn
* Danae, 1554, olej na plátne, Ermitáž, Sankt Peterburg*Danae*, 1554, olej na plátne, Ermitáž, Sankt Peterburg
* Cigánska Madona, 1510, olej na dreve, Umeleckohistorické múzeum, Viedeň*Cigánska Madona*, 1510, olej na dreve, Umeleckohistorické múzeum, Viedeň
* Salome, 1515, olej na plátne, Galleria Doria-Pamphilj, Rím*Salome*, 1515, olej na plátne, Galleria Doria-Pamphilj, Rím
* Svätý Ján Krstiteľ, okolo 1542, olej na plátne, Galleria dell'Accademia, Benátky*Svätý Ján Krstiteľ*, okolo 1542, olej na plátne, Galleria dell'Accademia, Benátky
* Toaleta mladej ženy, 1512 – 1515, olej na plátne, Louvre, Paríž*Toaleta mladej ženy*, 1512 – 1515, olej na plátne, Louvre, Paríž
* Karol V. v kresle, 1548, olej na plátne, Alte Pinakothek, Mníchov*Karol V. v kresle*, 1548, olej na plátne, Alte Pinakothek, Mníchov
* Urbinská Venuša, 1538, olej na plátne, Galleria degli Uffizi, Florencia*Urbinská Venuša*, 1538, olej na plátne, Galleria degli Uffizi, Florencia
* Svätý Hieronymus, okolo 1552, olej na plátne, Pinacoteca di Brera, Miláno*Svätý Hieronymus*, okolo 1552, olej na plátne, Pinacoteca di Brera, Miláno
* Portrét Ludovica Ariosta,okolo 1510, olej na plátne, Národná galéria, Londýn*Portrét Ludovica Ariosta*,okolo 1510, olej na plátne, Národná galéria, Londýn
* Venuša a Adonis, 1553, olej na plátne, Museo del Prado, Madrid*Venuša a Adonis*, 1553, olej na plátne, Museo del Prado, Madrid
* La Bella Gatta, okolo 1514, olej na plátne, Umeleckohistorické múzeum, Viedeň*La Bella Gatta*, okolo 1514, olej na plátne, Umeleckohistorické múzeum, Viedeň
* Únos Európy, 1559 – 1562, olej na plátne, Isabella Stewart Gardner Museum, Boston*Únos Európy*, 1559 – 1562, olej na plátne, Isabella Stewart Gardner Museum, Boston
* Venušina toaleta, okolo 1555, olej na plátne, Národná galéria umenia, Washington*Venušina toaleta*, okolo 1555, olej na plátne, Národná galéria umenia, Washington
* Portrét umelcovej dcéry Lavinie, okolo 1545, olej na plátne, Museo di Capodimonte, Neapol*Portrét umelcovej dcéry Lavinie*, okolo 1545, olej na plátne, Museo di Capodimonte, Neapol
* Máriina cesta do chrámu, 1534 – 1538, olej na plátne, Galleria dell'Accademia, Benátky*Máriina cesta do chrámu*, 1534 – 1538, olej na plátne, Galleria dell'Accademia, Benátky
* Nanebovzatie Panny Márie, 1516 – 1518, olej na dreve, Bazilika Santa Maria Gloriosa dei Frari, Benátky*Nanebovzatie Panny Márie*, 1516 – 1518, olej na dreve, Bazilika Santa Maria Gloriosa dei Frari, Benátky
* Diana a Kallistó, 1556 – 1559, olej na plátne,  Škótska národná galéria, Edinburgh*Diana a Kallistó*, 1556 – 1559, olej na plátne, Škótska národná galéria, Edinburgh
* Láska nebeská a pozemská, okolo 1515, olej na plátne, Galleria Borghese, Rím*Láska nebeská a pozemská*, okolo 1515, olej na plátne, Galleria Borghese, Rím
* Pieta, okolo 1576, olej na plátne, Galleria dell'Accademia, Benátky*Pieta*, okolo 1576, olej na plátne, Galleria dell'Accademia, Benátky

Pozri aj
--------

Zoznam Tizianových diel

Iné projekty
------------

Commons
* Spolupracuj na Commons Commons ponúka multimediálne súbory na tému **Tiziano Vecelli**

Zdroje
------

* E. Michelettiová, *Najkrajšie múzeá sveta - Florencia*, TRIO Publishing, Bratislava, 1996, ISBN 80-967324-2-0
* I. Krsek, *Tizian*, Odeon, Praha, 1976
* P. Johnson, *Renesancia*, Slovart, Bratislava, 2002, ISBN 80-7145-681-0
* I. G. Kennedy, *Tizian*, Slovart, Praha, 2008, ISBN 978-80-7391-047-1

Externé odkazy
--------------

* Tizianove obrazy
* Tiziano Vecellio na Web Gallery of Art

Autoritné údaje: * abART: 14386
* BnF: 11940043z
* GND: 118622994
* ISNI: 0000 0001 0787 9191
* LCCN: n79074519
* NK ČR: jn20010525038
* ULAN: 500031075
* VIAF: 109266837
* Web umenia: 11268
* WorldCat: lccn-n79074519